**Predkladacia správa**

Finančná spravodajská jednotka Prezídia Policajného zboru predkladá na rokovanie vlády Slovenskej republiky ako iniciatívny materiál návrh Národnej stratégie boja proti legalizácii výnosu z trestnej činnosti, financovaniu terorizmu a financovaniu proliferácie zbraní hromadného ničenia s výhľadom do roku 2030 (ďalej len „Národná Stratégia“) a návrh Správy z III. kola národného hodnotenia rizík legalizácie výnosu z trestnej činnosti a financovania terorizmu (ďalej len „ Národné hodnotenie rizík“).

Hlavným cieľom Národnej Stratégie je zabezpečenie efektívneho fungovania režimu boja proti legalizácii výnosu z trestnej činnosti, financovania terorizmu a financovania proliferácie zbraní hromadného ničenia v podmienkach Slovenskej republiky za účasti všetkých príslušných orgánov štátnej správy a verejnej moci Slovenskej republiky, v súlade s medzinárodnými štandardmi Finančnej akčnej skupiny. Národná Stratégia predstavuje súbor politických   
a operatívnych priorít Slovenskej republiky v oblasti boja proti legalizácii výnosu z trestnej činnosti, financovania terorizmu a financovania proliferácie zbraní hromadného ničenia. Vízia Národnej Stratégie odráža ambíciu Slovenskej republiky systematicky a koordinovane chrániť integritu svojho finančného systému, podporiť právny štát a efektívne prispievať k medzinárodnému úsiliu v oblasti boja proti tejto neželanej a závažnej trestnej činnosti.

Národné hodnotenie rizík, ktoré tvorí prílohu k Národnej Stratégii spočíva v identifikovaní hrozieb, zraniteľnosti a konzekventnom posudzovaní rizík legalizácie výnosu z trestnej činnosti a financovania terorizmu na úrovni Slovenskej republiky. Na spracovaní Národného hodnotenia rizík a jeho priebežnej aktualizácii sa, na požiadanie, zúčastňujú povinné osoby, Národná banka Slovenska ako orgán dohľadu nad finančným trhom, orgány činné v trestnom konaní, ostatné zainteresované štátne orgány a iné inštitúcie, ktoré sú povinné Finančnej spravodajskej jednotke poskytnúť potrebnú súčinnosť. Národné hodnotenie rizík sa v podmienkach Slovenskej republiky aktualizuje najmä s ohľadom na vývoj rizík legalizácie výnosu z trestnej činnosti a financovania terorizmu. Aktualizované národné hodnotenie rizík legalizácie výnosu z trestnej činnosti a financovania terorizmu sa predkladá vláde Slovenskej republiky na schválenie, a to v intervale najneskôr štyri roky od predchádzajúceho schválenia. Je dôležité zároveň uviesť, že Správa z  Národného hodnotenia rizík bude predmetom posudzovania Výboru expertov Rady Európy Moneyval.

Schválením Národnej Stratégie vládou Slovenskej republiky vznikne povinnosť príslušným zodpovedným subjektom plniť úlohy vyplývajúce z Akčného plánu v rámci Národnej Stratégie podľa stanovených termínov.

Predkladaný materiál je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná, zákonmi Slovenskej republiky a zároveň je v súlade s právom Európskej únie.

Predkladaný materiál nepredpokladá žiaden vplyv na rozpočet verejnej správy. Predkladaný materiál nebude mať sociálny vplyv a vplyv na manželstvo, rodičovstvo a rodinu. Predkladaný materiál nebude mať vplyv na podnikateľské prostredie, životné prostredie, informatizáciu spoločnosti a na služby verejnej správy pre občana.